*PRIJEDLOG*

**Klasa:**

**Urbroj:**

**Zagreb,**

**PREDSJEDNIKU HRVATSKOGA SABORA**

Predmet: Zastupničko pitanje Domagoja Hajdukovića, u vezi s poslovanjem i konkurentnošću u Republici Hrvatskoj **-** odgovor Vlade

Zastupnik u Hrvatskome saboru, Domagoj Hajduković, postavio je, sukladno s člankom 140. Poslovnika Hrvatskoga sabora (Narodne novine, br. 81/13, 113/16, 69/17 i 29/18), zastupničko pitanje u vezi s poslovanjem i konkurentnošću u Republici Hrvatskoj.

Na navedeno zastupničko pitanje Vlada Republike Hrvatske daje sljedeći odgovor:

Vlada Republike Hrvatske konstantno ulaže napore u poboljšanje poslovnog okruženja te u tu svrhu provodi cijeli niz aktivnosti, prvenstveno kroz Nacionalni program reformi. Smanjenje administrativnih troškova, objedinjavanje gospodarskih inspekcija i digitalizacija pokretanja poslovanja ključne su aktivnosti ove Vlade u cilju jačanja gospodarskog rasta i poboljšanja na ljestvicama poslovanja i konkurentnosti.

Stoga je Vlada Republike Hrvatske u 2017., 2018. i 2019. godini usvojila Akcijske planove za administrativno rasterećenje gospodarstva na temelju Standard Cost Model (SCM) metodologije. Akcijskim planovima se kontinuirano provodi administrativno rasterećenje kroz provedbu 560 mjera s procijenjenom uštedom za gospodarstvo od 2,6 milijardi kuna do 2021. godine.

Nadalje, objedinjavanjem gospodarskih inspekcija dodatno će se rasteretiti poduzetnici od troškova prekomjerne birokracije, te je stoga i predloženo donošenje Zakona o državnom inspektoratu koji će stupiti na snagu 1. travnja 2019. godine.

Eventualno potrebna dodatna obrazloženja u vezi s pitanjem zastupnika, dat će, Darko Horvat, ministar gospodarstva, poduzetništva i obrta.

PREDSJEDNIK

mr. sc. Andrej Plenković